ከ28.3 ሚሊዮን ብር በላይ የሚገመት አደንዛዥ ዕፅ ለማሳለፍ የሞከሩ የውጭ ዜጎች ተያዙ
ሁለት የውጭ አገር ዜግነት ያላቸው ሰዎች ከ28.3 ሚሊዮን ብር በላይ የሚገመት አደንዛዥ ዕፅ በቦሌ ዓለም አቀፍ ኤርፖርት በኩል ለማሳለፍ ሲሞክሩ፣ ረቡዕ ኅዳር 24 ቀን 2012 ዓ.ም. በቁጥጥር ሥር መዋላቸውን የገቢዎች ሚኒስቴር አስታወቀ፡፡በጉምሩክ ኢንተለጀንስና በብሔራዊ መረጃና ደኅንነት አገልግሎት ሠራተኞች የተያዙት ተጠርጣሪዎች፣ የደቡብ አፍሪካና የአዘርባይጃን ዜግነት ያላቸው ግለሰቦች ናቸው ተብሏል፡፡A08864208 መለያ ቁጥር ያለው ፖስፖርት ባለቤት የሆነችው ደቡብ አፍሪካዊቷ ሞዛምቢክ ግላዲየስ ቦዛ 4.4 ኪሎ ግራም ኮኬይን ተገኝቶባታል፡፡ ከደቡብ አፍሪካ በመነሳት ወደ ህንድ ደልሂ በማጓጓዝ ላይ ሳለች፣ ቦሌ ዓለም አቀፍ ኤርፖርት በቁጥጥር ሥር መዋሏ ተገልጿል፡፡የአዘርባጃን ዜግነት ያላት ሁለተኛዋ ተጠርጣሪ አንቲቃ ሱማይማን ቂዚ አራት ኪሎ ግራም ኮኬይን እንደተገኘባት ታውቋል፡፡ 2722082 መለያ ቁጥር ያለው የአዘርባይጃን ፖስፖርት የያዘችው ቂዚ ረቡዕ ዕለት ጠዋት ከሞስኮ አዲስ አበባ መግባቷን፣ ሆቴል አርፋ ተመልሳ ወደ ባንኮክ ልትወጣ ስትል ከእነ ኮኬይኑ በቁጥጥር ሥር መዋሏ ሪፖርት ተደርጓል፡፡ባለፉት ሦስት ወራት አደገኛና አደንዛዥ ዕፆችን በኢትዮጵያ ሲያዘዋውሩ የተገኙ 24 የውጭ አገር ዜጎች በቁጥጥር ሥር መዋላቸውን፣ የፌዴራል ፖሊስ ማስታወቁ የሚታወስ ነው፡፡ ከዚህ በተጨማሪ ኮሚሽኑ በመጀመርያው ሩብ ዓመት ሻሸመኔ አካባቢ ባካሄደው ዘመቻ በተሽከርካሪ ሊጓዝ የነበረ 595 ኩንታል በ135 ሔክታር መሬት ላይ የበቀለ ካናቢስ እንዲወገድ አድርጓል፡፡ በዚህ ሕገወጥ ተግባር የተሰማሩ ግለሰቦች አርሶ አደሮች እህል አምርተው ከሚያገኙት የተሻለ ገንዘብ እንደሚያገኙ በመስበክ እንደሚስቧቸው ተገልጿል፡፡ በአዲስ አበባ ለልማት ታጥረው በቆዩ ቦታዎች ካናቢስ በቅሎ መገኘቱንም ባለፈው መዘገባችን አይዘነጋም፡፡ 